**АДМИНИСТРАЦИЯ НА ПРЕЗИДЕНТА**

**НА РЕПУБЛИКА БЪЛГАРИЯ**

**КОМИСИЯ ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**ГОДИШЕН ДОКЛАД[[1]](#footnote-1)**

**ЗА РАБОТАТА НА КОМИСИЯТА ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**през 2022 година**

**СЪДЪРЖАНИЕ:**

1. Ред за осъществяване на дейността на Комисията по наименуване на обекти с национално значение и населени места

2. Брой проведени заседания на Комисията по наименуване на обекти с национално значение и населени места

3. Предложения, по които Президентът на Република България се е произнесъл

1. **Ред за осъществяване на дейността на Комисията по наименуване на обекти с национално значение и населени места ( Комисията )**

Комисията по наименуване на обекти с национално значение и населени места към президента на Република България е помощен орган със съвещателни функции, който подпомага президента при изпълнението на неговото правомощие по чл. 98, т. 13 от Конституцията.

1. **Брой проведени заседания на Комисията по наименуване на обекти с национално значение и населени места**

Комисията образува преписки по всяко постъпило предложение за наименуване или промяна на наименованието на обекти с национално значение и населени места.

За периода от 01 януари 2022 г. до 31 декември 2022 г. Комисията по наименуване на обекти с национално значение и населени места е провела две заседания – през м. юли и през м. декември.

1. **Предложения, по които президентът на Република България се е произнесъл**

3.1 *Предложение от г-н Костадин Кротнев, кмет на с. Дълбок извор, община Първомай, област Пловдив, с предложение за преименуване на Университетска болница за активно лечение „Царица Йоанна – ИСУЛ” на академик проф. д-р Ташо Ташев*

Комисията по наименуване на обекти с национално значение и населени места е единодушно прие решение предложението на г-н Костадин Кротнев да не бъде подкрепено, а да бъде препоръчано на вносителя да се обърне към Министерство на здравеопазването и към Столична община. Мотивите на Комисията за приетото решение са следните:

1. Националният център по обществено здраве и анализи е здравно заведение, юридическо лице на бюджетна издръжка - второстепенен разпоредител с бюджет към министъра на здравеопазването. Това обстоятелство налага инициаторът/инициаторите на предложението да се обърне/обърнат към Министерство на здравеопазването - от една страна за изясняване на въпроса за статута (обект с национално значение) на Националния център по обществено здраве и анализи, и от друга страна за становище по същество относно неговото именуване на академик проф. д-р Ташо Ташев.
2. За именуването на Националния център по обществено здраве и анализи добрият институционален диалог изисква да се вземе предвид и становището на Столична община, тъй като обектът се намира на територията й и има и местно значение.
3. Целесъобразно е да бъде взето предвид и становището на ръководството на Националния център по обществено здраве и анализи.
	1. *Предложение от г-н Спас Спасов за преименуване на село Разград, община Вълчедръм, област Монтана на село Крумово*

Комисията единодушно прие решение предложението на г-н Спас Спасов да не бъде подкрепено, а да бъде препоръчано на вносителя да представи актуализирана подписка, подкрепена от мнозинството от жителите на населеното място, в която да бъде изразено желание за преименуването му. Мотивите на Комисията за приетото решение са следните**:**

1. Приложената към писмото на инициатора на предложението подписка, от една страна не съдържа актуална информация, предвид, че подписите са събирани през 1996 г., а от друга страна, в подписката фигурира второ желание, а именно обособяване на селото в самостоятелно кметство, а тази процедура се урежда по реда на Закона за административно-териториалното устройство на Република България.

Гореизложеното налага инициаторът на предложението да предприеме действия по прецизиране и актуализиране на подписката, в която да са изявени волята и желанието на мнозинството от жителите за преименуване на селото.

* 1. *Предложение на г-н Здравко Иванов - кмет на община Девин за преименуване на село Чуруково, община Девин, област Смолян на село Чуреково*

Комисията единодушно прие решение, че не би могла да подкрепи предложението на г-н Иванов, а да бъде препоръчано да бъде изяснено какви са причините, довели до промяната в изписването и грешката да бъде поправена от съответната институция. Мотивите на Комисията за приетото решение са следните**:**

1. Промяна в наименованието на всяко населено място се определя с Указ на президента на Република България. След извършена проверка е установено, че Указ за преименуване на село Чуреково не е издаван, следователно промяната в изписването името на селото най-вероятно се дължи на допусната административна грешка.
2. Редно е вносителите на предложението да се обърнат за съдействие към Националния статистически институт и към Министерство на регионалното развитие и благоустройството, тъй като двете ведомства поддържат Единния класификатор на административно-териториалните и териториалните единици, а впоследствие да се предприемат съответните мерки грешката в изписването на името да бъде отстранена, което да бъде отразено във всички официални регистри, класификатори и бази данни.

3.4 *Предложение, отправено от г-н Николай Шушков, областен управител на област Благоевград, за наименуване на бъдещ граничен контролно-пропускателен пункт (ГКПП), който ще свързва Република България и Република Северна Македония в близост до с. Клепало, Община Струмяни на Дядо Ильо войвода*

Комисията единодушно взе решение предложението на вносителя да не бъде подкрепено. Мотивите на Комисията са следните:

1. Отчитайки заслугите на Илия Марков Попгеоргиев, по-известен като Ильо Войвода, както и неговата слава и героизъм, към момента не може да бъде взето решение за наименуване на бъдещия граничен контролно-пропускателен пункт. Въпросът може да бъде разгледан едва след финализиране на проекта - след като бъдат приети концепциите за техническата инфраструктура на пункта, функциите и разполагането на основните сгради, след приключване на приложимите законови процедури по проектиране и строителство и след като обектът бъде изграден и приет (по смисъла на Закона за устройство на територията).
2. Според Указ № 1315 от 09.07.1975 г. за наименованията се наименуват нови или съществуващи ненаименувани обекти. След изграждането и пускането в експлоатация, би могло да се прецени дали името, което вече е дадено на ГКПП, да бъде променено.
3. Евентуалната смяна на името на българската част на ГКПП би следвало да се обсъди внимателно, защото справка за начина на именуване на ГКПП със съседните държави показва, че практиката е да се използват имената на населените места от двете страни на границата, което е по-прагматично и информативно.

Съгласно Правилата за работа на Комисията на президента са представени доклади за резултатите от проведените заседания. Заинтересованите лица са уведомени писмено за приетите решения и мотивите към тях.[[2]](#footnote-2)

1. На основание чл. 14 от Правилата за работа на Комисията по наименуване на обекти с национално значение и населени места [↑](#footnote-ref-1)
2. На основание чл. 11 и чл. 12 от Правилата за работа на Комисията по наименуване на обекти с национално значение и населени места [↑](#footnote-ref-2)